
Kirkkoherra 



LAURI HYVÄRINEN 



on syntynyt Joensuussa 31. 5. 1900. Hoidettuaan papin- 
virkoja Joroisissa, Valkealassa, Kivennavalla, Vuokselas- 
sa, Kaavilla, Kivijärvellä ja Peräseinäjoella hän 1. 5. 
1938 siirtyi Soanlahden kirkkoherraksi. 

Maamme on samassa asemassa kuin raamatun Israel, pieni 
kansa suurien lähellä. Sota on pienelle vaikea kestää, vaikka toi- 
saalta eivät minkään kansan haavoittuneet ja kuolevat soturit 
jää maistamatta sodan katkeran kalkin tulij uomaa. Erityisesti 
rajaseudun asukkaat joutuvat alussa ja lopussa suurimpiin kärsi- 
myksiin ja uhrauksiin. 



»Tään kansan taistelut ken voi ne kertoella, ken? 
Ken mittasi sen hurmehen ja kärsimykset sen?» 



Karjalaiset ovat eri sukupolvien aikana ensiksi joutuneet so- 
dan tallattaviksi. Toisaalta koko Suomi on ollut osallisena sodan 

vaivoissa. Moni vierasmaalainen saattoi kysyä: »Kuinka pieni 

Suomen kansa voi taistella suurvallan kanssa, kun se hyökkää 

rautavaunuilla, kun se syytää tulta ja kuolemaa tuhansista, sa- 
doistatuhansista aseistaan maassa, vedessä ja ilmassa!» Tämä aja- 
tus ei ollut vieras suomalaisille itsellekään. Mutta hänellä on ollut 
vakaumus isänmaan puolustamisesta. 

»Ken maamme on nähnyt, nähnyt Suomen saaret, seljat kum- 
muiltamme niinkuin mekin, tuhannet sen järvet neljät, sydämet- 

tä, Jumalatta ihminen on, jok' ei saata innostua saakka kuoloon 
puoltamahan tätä maata.» 

Rohkeus ja kunto kuuluivat suomalaiselle miehelle mennei- 
den vuosisatojen taisteluissa suurta ylivoimaa vastaan. Silloinkin 
naiset ja lapset joutuivat turvattomina pakenemaan kaukaisiin 
saloihin, mikäli eivät sortuneet sodan jalkoihin. 

Enemmän kärsivät kansastamme ne miehet, jotka kävivät rin- 
tamaan. Jäähyväisiä omaisilleen antaessaan oli heidän ajatukse- 
naan jotain tuosta: »Jäänen kentälle, toverit sulle viime terveh- 
dykseni tuo.» Moni soanlahtelainen ollessaan lähellä kuolemaa 
kirjoitti: »Sain reikiä vaatteihini taistelussa.» Moni haavoittui. 
Toiset uhrasivat henkensä. Loimolan nuori pastori antoi henkensä 
maansa ja kotimaakuntansa hyväksi. 

Muistan kuinka talvisodan aikaan illan hämärtyessä astelin 
Soanlahdella sotasairaalaan kansakoululle ja huomasin ambu- 
lanssiauton valkoisessa suojavärissään pysähtyvän sen edustalle. 
Paareille otettiin vaikeasti haavoittuneita. Ei kuulunut valitusta. 
»Miten voitte?» tiedusteli lääkäri. Urhoollinen vastaus kuului: 
»Vähän kylmi jalkoja, kun on 20 :n asteen pakkanen.» 

Luoti oli osunut rintaan, repinyt suuren haavan. Verenvuoto 
oli kova. Sain kuulla jotain hänen vanhemmistaan ja kodistaan. 
Ei valituksen ääntäkään kuulunut. 

Teidän pitää jo levätä! 

Haavoittunut painoi silmänsä kiinni. Oli samalla mieltä ylen- 
tävää ja surullista tuon sotilaan läheisyydessä. Oli aavistus uh- 
rista, jonka hän oli antava. Seuraavana päivänä hän kuolikin 
vaivaansa valittamatta. Uhri oli annettu. 

Toinen kenttäsairaalassa ollut sotilas tahtoi tehdä parannus- 

ta synnintunnossaan. Jumala vaikutti herätyksen sodan keskellä. 

Sodan kautta Jumala tahtoi ajalliset tappiot muuttaa iankaikki- 
sen elämän voitoiksi. 

Sodan aika on väistynyt. Pieni kansa sai ottaa vastaan rauhan, 
joka merkitsi Laatokan-Karjalan ja Kannaksen puolen mene- 
tystä. Jouduimme sotasiirtolaisiksi koti-ikävää kantaen. Meidän 

on sanottava: »Tyydy sielu Herran tahtohon, auttajas' hän us- 
kollinen on.» Koti-Karjala meni, isänmaa säilyi. Pähkinäsaaren 
rauhassa 1323 suurin osa Suomesta lohkaistiin. Vuosisatojen ku- 
luessa on sen jälkeen tehty 7 — 8 rauhaa. Karjalan arpaa niissä on 
heitetty. Taas tämä sukupolvi vain muistoissa katselee kotiseudun 
kauniita näköaloja. Ajatuksissaan siellä viipyy. Näkee usein unta 
kuin olisi kauniissa Karjalassa. 

Jumalan suomasta meillä on rauhan aika. Pidämme rauhan 
aikaa rakentavana onnen aikana. Saamme uurastaa kotiemme 
hyväksi. Saamme rukoilla kansallemme menestystä. Joskus on 
voinut tuntua, että emme jaksa menetyksiämme kestää. Sana on 
kuitenkin sydäntämme alati vahvistamassa. 

Pietari sanoi kerran: »Katso me olemme luopuneet kaikesta, 
mitä saamme tilalle?» Vapahtajan vastaus kuului: »Totisesti, to- 
tisesti minä sanon teille: ei ole ketään, joka minun tähteni on luo- 
punut talosta tai veljistä tai sisarista tai lapsista tai pelloista eikä 
nyt tässä ajassa saisi taloja ja veljiä ja sisaria ja äitejä ja lapsia 
ja peltoja vainojen keskellä, ja tulevassa maailmassa iankaikkista 
elämää.» 

Olemme saaneet harjoitusta sitä luopumista varten, joka kui- 
tenkin on edessä jokaisella kuolemassa. Hengellisen voiton on 
saanut se, josta voidaan sanoa: Hän jätti kaikki ja seurasi 
Jeesusta. 

»Tavoitelkaa rauhaa,» sanotaan kehoituksena meille. Sisälli- 
nen rauha on onnellisen elämän ehto. »Rauhan minä jätän teille, 
minun rauhani annan minä teille, en minä anna teille niinkuin 

maailma antaa. Älköön sydämenne olko murheellinen.» Tämä 

rauha on sinuakin varten. Sen omistajana Paavali kulki iloisin 

mielin elämän tietä. »Meillä on rauha Jumalan kanssa», kirjoittaa 

hän maailmanvallan pääkaupungissa Roomassa silloin asuville 

kristityille. Hän eli Kristuksen tuntemisessa — mikä sana ei mer- 
kitse samaa kuin hetkellinen tunne, vaan pysyvää vakaumusta 

— ja lausuu kolossalaisille: »Hän teki rauhan hänen ristinsä ve- 

- 

ren kautta». Taivaallisen isänmaan on Vapahtajamme taannut ve- 

xiuhrein meille. Rauhan vuosien kuluessa vaih tuukin siirtolaisen 

kaipaus iäisyyskaipaukseksi. 



»O isänmaa sä ihana 

Mun sydämen sua halajaapi 

Kun päästä vois murheesta pois 

Sun kauneutes kaukaa kangastaapi 

Tääll on mun paha olla vaivojen vainiolla 

Odotan kuolemaani 

O Jeesuinen mun sydämen 

Jo odottaa ja toivottaa 

Löytääkseen isänmaani.» 



Lauri Hyvärinen. 

